ΑΠΟΦΑΣΗ ΤΟΥ ΣΥΜΒΟΥΛΙΟΥ

της 8ης Νοεμβρίου 1999

για τη χορήγηση συμπληρωματικής μακροοικονομικής χρηματοδοτικής συνδρομής στην πρώην Γιουγκοσλαβική Δημοκρατία της Μακεδονίας

(1999/733/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) η Επιτροπή ζήτησε τη γνώμη της οικονομικής και δημοσιονομικής επιτροπής πριν υποβάλει την πρότασή της·

(2) η πρώην Γιουγκοσλαβική Δημοκρατία της Μακεδονίας αρχίζει θεμελιώδεις οικονομικές μεταρρυθμίσεις και καταβάλλει σημαντικές προσπάθειες για τη δημιουργία αποτελεσματικής οικονομίας αγοράς με σκοπό την αύξηση της απασχόλησης και τη βελτίωση των όρων διαβίωσης·

(3) η πρώην Γιουγκοσλαβική Δημοκρατία της Μακεδονίας έχει υποστεί ιδιαίτερα σημαντικές οικονομικές επιβαρύνσεις ως άμεσο αποτέλεσμα της κρίσης του Κοσσυφοπεδίου και, παρά τις σοβαρές κοινωνικές και οικονομικές εντάσεις κατέβαλε εξαιρετικές προσπάθειες για να υποδεχθεί μεγάλο αριθμό προσφύγων·

(4) η πρώην Γιουγκοσλαβική Δημοκρατία της Μακεδονίας και η Ευρωπαϊκή Κονότητα υπέγραψαν συμφωνία συνεργασίας(3), που άρχισε να ισχύει την 1η Ιανουαρίου 1998·

(5) στις 26 Απριλίου 1999, το Συμβούλιο τάχθηκε υπέρ της εκπόνησης μιας μελέτης σκοπιμότητας για την αναβάθμιση των συμβατικών σχέσεων μεταξύ της Ευρωπαϊκής Κοινότητας και της πρώην Γιουγκοσλαβικής Δημοκρατίας της Μακεδονίας·

(6) η πρώην Γιουγκοσλαβική Δημοκρατία της Μακεδονίας έχει συνάψει προκαταρκτική συμφωνία με το Διεθνές Νομισματικό Ταμείο (ΔΝΤ) για τη χορήγηση δανείου στο πλαίσιο της διευκόλυνσης για αντισταθμιστική και έκτακτη χρηματοδότηση (CCFF) και οι συζητήσεις μεταξύ των δύο μερών σχετικά με μια συμφωνία stand-by (SBA) για τη στήριξη του προγράμματος προσαρμογής και μεταρρυθμίσεων της κυβέρνησης βρίσκονται ήδη σε προχωρημένο στάδιο·

(7) η Παγκόσμια Τράπεζα προετοιμάζει ένα νέο δάνειο για διαρθρωτική προσαρμογή του χρηματοπιστωτικού τομέα και του τομέα των επιχειρήσεων (FESAL), το οποίο προβλέπει την παροχή σημαντικών χρηματοδοτήσεων για τις προσαρμογές και επενδύσεις που θα στηρίξουν τις μεταρρυθμιστικές προσπάθειες της πρώην Γιουγκοσλαβικής Δημοκρατίας της Μακεδονίας στους δύο αυτούς τομείς·

(8) οι αρχές της πρώην Γιουγκοσλαβικής Δημοκρατίας της Μακεδονίας ζήτησαν χρηματοδοτική συνδρομή από τους διεθνείς χρηματοδοτικούς οργανισμούς, την Κοινότητα και άλλους διμερείς χορηγούς ακόμα και εάν συνυπολογιστεί η εκτιμώμενη χρηματοδότηση που θα μπορούσε να παρασχεθεί από το ΔΝΤ και την Παγκόσμια Τράπεζα, εξακολουθεί να υπάρχει ένα σημαντικό χρηματοδοτικό κενό που πρέπει να καλυφθεί το 1999 και το 2000, προκειμένου να ενισχυθούν τα συναλλαγματικά διαθέσιμα της χώρας και να στηριχθούν οι στόχοι πολιτικής που συνοδεύουν το πρόγραμμα μεταρρυθμίσεων της κυβέρνησης·

(9) η χορήγηση από την Κοινότητα χρηματοδοτικής συνδρομής με τη μορφή μακροπρόθεσμου δανείου σε συνδυασμό με μη επιστρεπτέες ενισχύσεις στην πρώην Γιουγκοσλαβική Δημοκρατία της Μακεδονίας αποτελεί κατάλληλο μέτρο για τη στήριξη του ισοζυγίου πληρωμών της και συμβάλλει στην άμβλυνση των εξωτερικών χρηματοδοτικών δυσκολιών που αντιμετωπίζει η χώρα στις εξαιρετικά δυσχερείς σημερινές συνθήκες, διευκολύνοντας την υλοποίηση των διαρθρωτικών μεταρρυθμίσεων και αμβλύνοντας τις κοινωνικές συνέπειες των οικονομικών διαταραχών που προκάλεσε η κρίση του Κοσσυφοπεδίου·

(10) η προσθήκη μιας μη επιστρεπτέας ενίσχυσης στη συνδρομή αυτή δεν θίγει τις εξουσίες της δημοσιονομικής αρχής·

(11) η διαχείριση της συνδρομής θα πρέπει να γίνεται από την Επιτροπή σύμφωνα με τις αρχές της χρηστής οικονομικής διαχείρισης·

(12) για την έκδοση της παρούσας απόφασης, η συνθήκη δεν προβλέπει άλλες εξουσίες από εκείνες που ορίζονται στο άρθρο 308,

ΑΠΟΦΑΣΙΖΕΙ:

Άρθρο 1

1. Η Κοινότητα θέτει στη διάθεση της πρώην Γιουγκοσλαβικής Δημοκρατίας της Μακεδονίας χρηματοδοτική συνδρομή υπό μορφή μακροπρόθεσμου δανείου και μη επιστρεπτέων ενισχύσεων, η οποία αποσκοπεί να εξασφαλίσει τη βιωσιμότητα του ισοζυγίου πληρωμών της χώρας.

2. Το χορηγούμενο δάνειο στο πλαίσιο της συνδρομής ανέρχεται σε 50 εκατομμύρια ευρώ σε κεφάλαιο κατ' ανώτατο όριο, με περίοδο χάριτος δέκα ετών και ανώτατη διάρκεια 15 ετών. Για το σκοπό αυτό, η Επιτροπή εξουσιοδοτείται να δανειστεί, εξ ονόματος της Ευρωπαϊκής Κοινότητας, τα αναγκαία κεφάλαια τα οποία θα τεθούν στη διάθεση της πρώην Γιουγκοσλαβικής Δημοκρατίας της Μακεδονίας υπό μορφή δανείου.

3. Η μη επιστρεπτέα ενίσχυση στο πλαίσιο της συνδρομής ανέρχεται σε 30 εκατομμύρια ευρώ κατ' ανώτατο όριο για την περίοδο 1999-2000.

4. Η Επιτροπή διαχειρίζεται τη χρηματοδοτική συνδρομή της Κοινότητας σε στενή συνεννόηση με την οικονομική και δημοσιονομική επιτροπή και κατά τρόπο που συμβιβάζεται με κάθε συμφωνία που έχει συναφθεί μεταξύ του ΔΝΤ και της Μακεδονίας.

Άρθρο 2

1. Η Επιτροπή εξουσιοδοτείται να συμφωνήσει με τις αρχές της πρώην Γιουγκοσλαβικής Δημοκρατίας της Μακεδονίας, μετά από διαβούλευση με την οικονομική και δημοσιονομική επιτροπή, τους όρους οικονομικής πολιτικής που συνοδεύουν τη συνδρομή. Οι όροι αυτοί πρέπει να συμβιβάζονται με τις συμφωνίες που αναφέρονται στο άρθρο 1 παράγραφος 4.

2. Η Επιτροπή ελέγχει σε τακτά χρονικά διαστήματα, σε συνεργασία με την οικονομική και δημοσιονομική επιτροπή και σε συντονισμό με το ΔΝΤ, εάν η οικονομική πολιτική της πρώην Γιουγκοσλαβικής Δημοκρατίας της Μακεδονίας συμβαδίζει με τους στόχους της παρούσας συνδρομής και εάν τηρούνται οι όροι που τη συνοδεύουν.

Άρθρο 3

1. Το δάνειο και η μη επιστρεπτέα ενίσχυση τίθενται στη διάθεση της πρώην Γιουγκοσλαβικής Δημοκρατίας της Μακεδονίας σε δύο τουλάχιστον δόσεις. Με την επιφύλαξη των διατάξεων του άρθρου 2, η εκταμίευση της πρώτης δόσης θα γίνει εφόσον επιτευχθεί συμφωνία μεταξύ της πρώην Γιουγκοσλαβικής Δημοκρατiας της Μακεδονίας και του ΔΝΤ για ένα μακροοικονομικό πρόγραμμα που θα εφαρμοστεί με τη στήριξη κατάλληλης πιστωτικής διευκόλυνσης.

2. Με την επιφύλαξη των διατάξεων του άρθρου 2, η εκταμίευση της δεύτερης και κάθε περαιτέρω δόσης θα γίνει εφόσον διαπιστωθεί η ικανοποιητική πορεία του προγράμματος προσαρμογής και μεταρρυθμίσεων της πρώην Γιουγκοσλαβικής Δημοκρατίας της Μακεδονίας και όχι πριν την πάροδο τριμήνου από την καταβολή της πρώτης δόσης.

3. Τα ποσά της συνδρομής καταβάλλονται στην εθνική τράπεζα της πρώην Γιουγκοσλαβικής Δημοκρατίας της Μακεδονίας.

Άρθρο 4

1. Οι δανειοληπτικές και δανειοδοτικές πράξεις που αναφέρονται στο άρθρο 1 διενεργούνται με την ίδια τοκοφόρο ημερομηνία και δεν συνεπάγονται για την Κοινότητα ούτε μετατροπή προθεσμιών λήξης, ούτε ανάληψη κινδύνου συναλλάγματος ή επιτοκίου ή άλλου εμπορικού κινδύνου.

2. Εφόσον το ζητήσει η πρώην Γιουγκοσλαβική Δημοκρατία της Μακεδονίας, η Επιτροπή λαμβάνει τα αναγκαία μέτρα προκειμένου να συμπεριληφθεί στους όρους του δανείου ρήτρα πρόωρης εξόφλησης και να εξασφαλιστεί δυνατότητα εκτέλεσής της.

3. Μετά από αίτημα της πρώην Γιουγκοσλαβικής Δημοκρατίας της Μακεδονίας, και εφόσον οι περιστάσεις επιτρέπουν τη μείωση του επιτοκίου του δανείου, η Επιτροπή μπορεί να αναχρηματοδοτήσει το σύνολο ή μέρος των αρχικών δανειοληπτικών πράξεων ή να αναπροσαρμόσει τους αντιστοίχους χρηματοδοτικούς όρους. Οι πράξεις αναχρηματοδότησης ή αναπροσαρμογής διενεργούνται με τους προβλεπόμενους στην παράγραφο 1 όρους και δεν έχουν ως αποτέλεσμα την παράταση της μέσης διάρκειας των δανειοληπτικών πράξεων ή την αύξηση του ποσού του ανεξόφλητου κεφαλαίου, υπολογιζόμενου με τις τρέχουσες συναλλαγματικές ισοτιμίες, κατά την ημερομηνία της αναχρηματοδότησης ή της αναπροσαρμογής.

4. Όλα τα έξοδα που συνεπάγεται για την Κοινότητα η σύναψη και η εκτέλεση της πράξης που προβλέπεται από την παρούσα απόφαση βαρύνουν την πρώην Γιουγκοσλαβική Δημοκρατία της Μακεδονίας.

5. Η οικονομική και δημοσιονομική επιτροπή ενημερώνεται για την πορεία των πράξεων που αναφέρονται στις παραγράφους 2 και 3 τουλάχιστον μία φορά το χρόνο.

Άρθρο 5

Τουλάχιστον μία φορά το χρόνο, κατά κανόνα μέχρι 15 Σεπτεμβρίου, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση στην οποία περιέχεται αξιολόγηση της εφαρμογής της παρούσας απόφασης.

Βρυξέλλες, 8 Νοεμβρίου 1999.

Για το Συμβούλιο

Ο Πρόεδρος

S. NIINISTÖ

(1) ΕΕ C 307 Ε της 26.10.1999, σ. 43.

(2) Γνώμη που διατυπώθηκε στις 6 Οκτωβρίου 1999 (δεν δημοσιεύθηκε ακόμα στην Επίσημη Εφημερίδα).

(3) ΕΕ L 348 της 18.12.1997, σ. 2.